
POSVETA 


Navršava se deset godina otkako je svoj 
križ biskupstva započeo nositi Msgr. Ćiril Kos, 
biskup đakovački i srijemski. 

Obilježavajući ovaj jubilej posvećujem ove 
retke razmišljanja i pobožnosti »S KRISTOM 
NA PUTU KRIŽA« svom biskupu. 


U Nuštru, 23. siječnja 1984. 


Autor 


UVODNA MOLITVA 


Gospodine, Ti želiš da živimo ljudski. Kao 
Tvoje slike, da živimo ljubav. No ljubav živjeti 
treba naučiti. 

Najveću školu ljubavi i nedostižan uzor 
Čovjeka dao si nam u svom Sinu Isusu — Bo- 
gočovjeku na Njegovu putu križa. I vrhunac je 
umijeća ljubavi na vrhu Golgote. 

Želim srcem i razmišljanjem poći tim pu- 
tem, dijeleći ga s Tobom. 

Daj da mi taj put bude prava pouka. Amen. 





I postaja — ISUSA OSUĐUJU NA SMRT 
Na sudištu smo... 


... Sudište na kom nepravda 
ucjenom i podlošću Pravednosti sudi. 
i samog Svemoćnog Boga 

k'o razbojnika i zločinca 

uizima vlastite Ljubavi vezuju ljudi... 
... Ruglo od sudišta 

što ga stvoriše ljudi osudom bijesa 
koji za smrću Ljubavi žudi, 

a razbojniku slobodu nudi! 


O, da se mogu od sebe skriti! 

TA, ljudi, jeste li ljudi 

kad u vama ljudskosti nema, 

već vam savjest spava i drijema, 

a bijes krvoločnost i sljepilo budi?! 
Stidim se pred ovim sudištem 
čovjekom biti! 


+ + + 


MOLITVA — Gospodine, udijeli mi razbo- 
ritosti u rasuđivanju i prosuđivanju, da ne su- 
dim, kako ne bih — prema Tvojoj riječi — i 
sam bio suđen. 

Toliko puta sam Te i ja osudio osuđujući 
ljude, a često i krivo — oprosti Kriste! 

Udijeli mi milost, da moj sud bude jedino 
sud ljubavi i praštanja, te postane zalog nade 
u Tvoje milosrđe meni grešniku na konačnom 
sudu. Amen. 


II postaja — ISUS PRIMA NA SE KRIŽ 


Istinsku nevinu ljubav 
prekriženu osudom nepravde 
u dvije drvene grede 

Krist prima na leđa... 


... Teške su grede za izranjena leđa. 
Bolno je ruglo i sramota 

i agonija lišavanja života, 

al' mirno sve to prima na pleća. .. 


... Tek okorjelost 

i zasljepljenost ljudi 

kojima leđa nudi 

u srcu rane budi 

i ispaćenu dušu Mu vrijeđa. 


+ + + 


MOLITVA — Već rođenjem primio sam na 
se križ života. Daj Isuse, da prihvaćajući ga, 
znam da je kao i Tvoj križ plod jedne ljubavi. 

Daj da i sve križeve koje donosi život s 
ljubavlju prihvaćam, jer jedino tako mogu uro- 
diti plodom. Amen. 





III postaja — ISUS PADA PRVI PUT POD 
KRIŽEM 


Pod križanjem ljubavi 

s teretom: 

neposluha, pobune i grijeha 
sam Bog k'o nemoćan pada... 


... AL ustaje 
da put nastavi i ustraje 


.videć' one koje voli 


i za koje trpi i moli 
— obuzete strašću ruganja, podsmijeha — 
a znajuć, da im je On jedina nada. 


O, bijedna li jada 

koji se ruga 

i podsmijeva Ljubavi 

koja zbog njeg pada i strada! 


+ + + 


MOLITVA — Isuse, koji si osjetio teret pa- 
da, budi uz one koji prvi put u životu padaju, 
da taj pad ne bude bez ustajanja, te tako pos- 
tane propast. 

Pomozi mi da i ja imam snage pružiti ru- 
ku spasa takvima — pa i kad im se drugi bu- 
du rugali — te tako postanem sudionik Tvog 
pada ljubavi i spasa. Amen. 


IV postaja — ISUS SUSREĆE SVOJU SVETU 
MAJKU 


Susret: 
tjelesnih patnja Sina 
i majčinskih duševnih boli... 


... Susret dviju duša 

natovarenih teretom ljudskih sudbina. 
Šutke... 

bez riječi. 


Tek izmijenjen pogled zbori: 
»Majko?! — Sine!?... 

... tako biti mora 

kad se istinski voli«! 


Nedosežnih li dubina 

u susretu zemlje i Neba 

kratkim susretom Majke i Sina 

u koje se sliše prezrenih ljubavi boli! 


+ + + 


MOLITVA — Kriste, koji si susreo svoju 
svetu Majku, daj da svi koji nose križ života 
dožive svoj susret. Da se nađe netko tko će 
makar bez riječi podijeliti njihovu bol. 

Prosvijetli me, Gospodine, svojim susre- 
tom, da osjetim kad možda od mene budeš tra- 
žio, da budem »majka boli« za nečiji susret. 
Amen. 





V postaja — ŠIMUN CIRENAC POMAŽE 
ISUSU NOSITI KRIŽ 


Jadna li Cirenca! 

Čudna li čovjeka... .! 

.. Da sretan postane i čast ima 
koja nije dana svima 

morahu ga prisiliti. 

Da jedini uz Krista stane 

i za se i braću ljude 

pomogne povijest promijeniti. 


Čudan nam je Šimun, 

no on ne znade kom pomaže 
i što se ima zbiti. 

AT čudna li mene! 


Koliko put se nastojah skriti 

kad treba pomoći strancu ili neznancu. 
Kad treba »Cirenac« biti, 

a znadoh da me zovu 

da pomognem danas Kristu križ nositi. 


+ + + 


MOLITVA — Dragi Isuse, daj da gledaju- 
ći Šimuna osjetim koja je sreća biti nečiji 
»Cirenac«, pa mu sudbinu promijeniti, po- 
mogavši da svoj križ do kraja iznese. 

Neka me u tom uvijek vode riječi: »Što 
učiniste jednom od ove moje najmanje braće, 
meni učiniste«. 

Daj da sudjelujući u nošenju tuđih križe- 
va postanem sudionik plodova Tvoga križa. 
Amen. 


VI postaja — VERONIKA PRUŽA ISUSU 
RUBAC 


Herojstvo zgaženih prezira 
i ljudskih obzira 

skupa s nježnošću žene 
sadržani u pružanju rupca 
s iskrenom sućuti... 


... Krist briše 
krvavo, znojno i popljuvano lice... 


... Kap utjece u moru prezira, 

al' kap koja savjest dira: 

tol'ko put si, Kriste, 

poput ove žene trebao i mene. 

A možda sam mjesto rupca 

pružio Ti nešto poput Judina poljupca?! 


Dok lice brišeš, Kriste, 
zbriši i s mene pečat kukavice! 


+ + + 


MOLITVA — Kriste, neka me ova hrabra 
žena nauči, da ne podliježem obzirima pred 
masom kad treba obrisati Tvoje lice. 

Daj mi milost, da mogu prepoznati ga i 
pokušati obrisati i u dušama one braće u ko- 
jima je već potpuno iznakaženo, jer sve si nas 
na svoju sliku stvorio. 

Daj, da tako pristupajući braći ljudima, 
prilazim i bliže Tebi. Amen. 

VII postaja — ISUS PADA DRUGI PUT 
POD KRIŽEM 


Krist koji svemoću svijet drži 
pod teretom našeg duga 
iznemogao ponovo pada... 


... Pad je teži no prvi 
jer se ponavlja, 

a sve je manje krvi 

i snage je sve manje... 


... No bljesne saznanje: žrtva sam! 
I tajna ustrajnosti se nastavlja, 

te slijedi mučno podizanje 

pod teretom mene i tebe 

što se na križ objesismo. 


Žalimo Krista — htjeli bismo Ga dići! 


... Ani svijesni nismo, 

da treba pokušat' sa križa sići, 
jer možda je baš teret našeg jada 
kamen spoticanja i uzrok pada. 


+ ++ 


MOLITVA — Gospodine, neka Tvoj drugi 
pad bude snaga onima, koji se u vlastitoj si- 
gurnosti prevariše i ne mogu shvatiti, da se i- 
pak može ponovno pasti, ali i ustati. 

Svojim drugim padom nauči nas, da tre- 
ba uvijek ponovo kretati, pa i kad nam se uči- 
ni, da je to — tapkanje u mjestu. Amen. 


ll 


VIII postaja — ISUS TJEŠI JERUZALEMSKE 
ŽENE 


Iscrpljeni i ostavljeni Krist 

kom utjehe treba 

upravo k'o gladnu komad hljeba 
jeruzalemske žene tješi... 


... Ljubav sebe zaboravlja 

i svoju ostavljenost i nemoć, 
a sebe i svoju svemoć 

— u nemoći — 

na pladanj služenja stavlja 
tješeći čovjeka koji zgrijčši... 


... Ovako jadan, utjehe potreban 
Krist je onaj koji tješi! 


Tko da ovo shvati 
i tajnu Božje ljubavi riješi?! 


+ + + 


MOLITVA — Isuse dragi, nauči nas imati 
lijepu riječ utjehe i onda, kad nam je i sa- 
mima teško. 

Dok tješimo druge, a možda nam je sami- 
ma potrebna utjeha, daj da osjetimo koliko 
smo blizu Tebi i kako je velik naš udio u Tvo- 
joj žrtvi. Amen. 

IX postaja — ISUS PADA TRECI PUT 
POD KRIŽEM 


Božja svemoć ukrštena s ljubavlju 
kao da je slijepa 

i iznemogli Krist 

i po treći put pada... 


Sile su mu pred izmakom. 
Preteško je: ustajanje. 


Al nešto nadljudsko ima što Ga diže. 
To je znanje; da križ dižuć' 

svoju ljubav — palog čovjeka diže 

i da je svakim svladanim pedljom 
tom cilju sve bliže. 


.... I ustaje pun agonije, 
jer sluša glas: »jedini je spas 
ustrajat do Kalvarije 

pod tim križnim znakom«! 


+ + + 


MOLITVA — Tvoj treći pad, Gospodine, 
neka nam postane»daska spasa«, kad od silnog 
posrtanja posumnjamo u sebe, kad zaprijeti 
malodušnost. 

Gledajući Tebe kako ustaješ, daj da spoz- 


namo, da je jedini pravi izlaz — držeći se za 
Te — ustrajati do kraja. Amen. 

X postaja — ISUSA SVLAČE 


Gola istina o grijehu 
i samog će Boga svući... 


... Posljedice našeg htijenja: 
Bogom biti 
— razgoličen On sad snosi. 


Ohološću razodjeven 

stanje stvari mijenja. 
Poniženjem gola tijela 
golotinju našu kosi 

i zamisli vražjeg djela 
svojom žrtvom smrt donosi. 


. <. Golotinju našu dijeli, 
jer nas Žrtvom žarko želi 
zadovoljštinom obući! 


+ + + 


MOLITVA — Gospodine, kada me savjest 
svuče i nađem se oči u oči sa svojom goloti- 
njom, te se samoga sebe zastidim, daj da se 
uvijek sjetim; da se mogu zadovoljštinom is- 
krena kajanja zaodjenuti, koju si Ti svojim 
svlačenjem zaslužio. Amen. 

XI postaja — ISUSA PRIBIJAJU NA KRIŽ 


Za putokaz u budućnost 
hladno - k'o običan natpis 
najsvetije tijelo 

na križ pribijaju ... 


... Ni ne znaju 

— dok krvnički udaraju — 
da rađajuć' boli 

grijehom grijehe razapinju 
na drvetu da uminu, 

jer na drvu i počinju. 


Zgražamo se nad prizorom: 
Krista na križ pribijaju ...?! 


... A možda i moje ruke 
u tom poslu krvi, muke 
makar čavao dodaju?! 


+ + + 


MOLITVA — Isuse, kad me nemilosrdna zbi- 
lja života bude pribila na križ bolesničke pos. 
telje ili operacionog stola, daj da mi Tvoje ra- 
zapinjanje bude snaga, jer tako i ja dijelim s 
Tobom Tvoje pribijanje na križ i sudjelujem 
u svom otkupljenju. Ali ja zasluženo, dok je 
Tebe to otkupljenje nevina na križ pribilo. 
Amen. 

XII postaja — ISUS UMIRE NA KRIŽU 


Razapeta između propasti i spasa 
Ljubav - Krist izdiše ... 


... S okusom gorčine 
riječima: »Oče, oprosti im 
jer ne znaju što čine« 
prašta grijehe, krivnju briše. 


»Oče, u ruke Tvoje predajem duh svoj ... 
izdržao sam do kraja. 

Otvorena su vrata Raja 

— dobiven je boj. 

Ništa ne želim više!« 


Svršeno je. 


... Nije više čuti glasa ... 
Tek bez riječi Djelo Spasa 
jednu novu povijest piše. 


++ + 


MOLITVA — Gospodine, kadgod budem prisu- 
ian umiranju, daj da mi pred očima bude Tvo- 
je umiranje i svijest, da Tvoja prisutnost os- 
mišljuje taj -nama pomalo neshvatljivi čin. 

Budi, Isuse, svojom milošću prisutan i u 
času mog umiranja, da osjetim njegov smisao. 
Amen. 

XIII postaja — ISUSA SKIDAJU S KRIŽA 


Sa križa — prvog žrtvenika 
skidanjem Kristova lika 

— k'o mrtav sagorjeli prinos — 
skidaju žrtvu i svećenika... 


... Tužna je slika... 


Tužna za Majku Boli 

koja Ga u krilo prima. 

Tužna za Učenika 

kog — po oporuci — za sina ima 
i kog Ona, a on Krista voli, 


... Je li dovoljno tužna za nas, 
da požalimo ' 
što smo Ga grijesima proboli?! 


+ + + 


MOLITVA — Kad kojeg pokojnika počmu ski- 
dati sa spiska sjećanja, da ostane još samo i- 
me, daj Isuse, da shvatim; da se ne radi o 
običnom broju, već da je kao i prije Tvog ski- 
danja postojala žrtva i put križa jednog života. 

Daj da molim za takve pokojnike, jer mož- 
da si kojom skrovitom patnjom tog života baš 
i meni zislužio koju milost. Amen. 


17 


XIV postaja — ISUSA POLAŽU U GROB j 


Prizor — ljudski gledan — besmisao: 

Začetnika života u grob stavljaju. 

Krista — životvorca 

koji mrtve oživljava 

mrtva sahranjuju ... : 


... Sjena sumnje 
pobjedom na vjeru vreba ... a 
No, tu je smisao: 

Krista k'o sjeme koje umire, 

da proklija klicom hrane 

za naš novi život 

u zemlju stavljaju. 

Pokapajući Ga 

sahranjuju smrti ostatke i sjene 

što se od svog smisla 

uništenog reastavljaju. 


... TA, to dobro znamo, 

jer nam riječi odjekuju: 

»O, bezumni i spora srca ... 
... zar ne čuste, 

da to tako biti treba«?! 


+ +o+ 


MOLITVA — Isuse, daj da pogled na Tvoj grob 
bude osvježenje moje vjere u Uskrs, pa da 
misleći na svoj grob, stičem što bogatiju os- 
tavštinu duha za susret s Tobom u mom uskr- 
snuću. Amen. 

ZAVRŠNA MOLITVA 


Isuse, na kraju ovog križnog puta, daj mi 
srca i volje makar djelić prijeđenog u život 
retočiti. Ba 
U Učini, da makar malo više budem čovjek 
— i to čovjek ljubavi i praštanja — nego li 

prije a 

Neka mi Tvoj prijeđeni put križa ođe u- 
vijek pred oči, kad bude teško čovjekom biti, 
ljubiti i praštati, da se ne predam, već gleda- 
jući u Tebe ustrajem do kraja života. Amen. 

